**Jegyzőkönyv**

**Egyetemi Hallgatói Önkormányzat Külügyi Bizottság**

*2017. október 20. 17:30*

*ELTE Hallgatói Önkormányzat Tárgyaló*

**Dunka Sarolta Noémi:** Megállapítom, hogy a Bizottság 5 fővel határozatképes. A jelenlévő 5 tag közül mindenki szavazati joggal rendelkezik. Illetve kérdezem, hogy el tudjuk- e fogadni a kiküldött Napirendet, amely szerint az első napirendi pont a Beszámoló, második az Erasmus+ pótpályázat, harmadik az Erasmus+ kiegészítő támogatás és a negyedik pedig az Egyebek.

A jelenlévő tagok egyhangúlag elfogadták a Napirendet.

**Dunka S. N.:** Egy dologról szeretnék kifejezetten beszámolni a Bizottság részére az elmúlt időszakból, ami a tanárképzésben résztvevő Karokat érinti. Az Erasmus+ program szakmai gyakorlati problémáit vitattuk meg a Tanárképzési Központban egy egyeztetés keretében, ahol jómagam, Kanti Eszter, Szontágh Anikó és Károly Kriszta volt jelen. Pozitív álltak hozzá a kezdeményezésünkhöz és ennek a nyomán egy javaslat elkészítésén dolgozunk, amely nyilvánvalóvá teszi az érintett Karok szakmai Erasmus+ koordinátorainak, hogy a hallgatóknak van lehetősége Erasmus+ szakmai gyakorlaton részt venni, max. 6 hónapos időtartamra, az egyik szaktárgyi hosszú tanítási gyakorlat vonatkozásában.

A Bizottság 6 fővel határozatképes.

**Dunka S. N.:** Ahhoz is pozitívan állnak, hogy a hallgatók esetleg a rövid tanítási gyakorlatukat is külföldön végezzék el. Egyelőre első körben a nyelvszakos tanulók esetében szeretnénk ezt lehetővé tenni, illetve olyan hallgatók számára, akik egy külhoni magyar oktatási intézményt céloznak meg.

A Második napirendi pont keretében az Erasmus+ programról lesz, a pályázatok leadásával kapcsolatosan nem érzékeltünk problémát, azt leszámítva, hogy nem mindenhol sikerült időben hozzáférhetővé tenni a pályázati kiírást, de ezeken a helyeken igyekeztünk nagyobb figyelmet fordítani az információ átadásra. Egy általános számot tudtok mondani Kari szinten számomra?

**Pintér Emese**: 8 fő a TáTK.

**Vértes Sára:** 11 fő tanulmányi típusú mobilitásra jelentkezett.

**Schmidt Bertalan:** Nálunk is szép számmal voltak.

**Dunka S. N.:** November 7-én lesz a következő Hallgatói és Oktatói Mobilitási Bizottsági ülés, addig az a fő, hogy mindenkit próbáljunk a legjobban informálni az ösztöndíj elnyerésével kapcsolatosan. Megjegyzésként annyit tennék hozzá, hogy akik sikeres pályázatot nyújtottak be, azoknak a legnagyobb valószínűséggel ösztöndíjban is részesülnek, néhány extrém eset kivételével.

**Schmidt. B.:** Voltak olyan hallgatók, akik hosszabbítottak?

**Dunka S. N.:** Tavaszról őszre nincs lehetőség hosszabbításra csak újabb pályázatot lehet benyújtani, az őszi félévről a tavaszira történhet esetleg ilyen jellegű döntés, ami decemberben fog kiderülni. Anyagi szempontból kitűnően áll az ELTE, így olyan eset a közeljövőben nem fog felmerülni, hogy a hallgatók esetleg csak lebel státuszt nyernének el és akik hosszabbítanak ők is legnagyobb valószínűséggel kapnak anyagi kiegészítést. Máté téged kérdezlek, hogy mi a helyzet a kari koordinátorral?

**Bíró Máté:** Szilvi felmondott, de nem tartom valószínűnek, hogy nagyobb probléma lesz ebből, hiszen korábban ő is november környékén vette át a munkát és mint láthattuk be tudta hozni a lemaradást. Egyelőre nem izgulnék. Illetve az utóbbi időben kerestek a Tempustól többen is, mindenkinek igyekeztem válaszolni.

**Pintér E.:** Nálunk az ESN-t keresték, ugyanígy a Tempus Közalapítványtól.

**Dunka S. N.:** A harmadik napirendi pontunk az Erasmus+ kiegészítő támogatás lenne, aminek most ért véget a pályázati időszaka és a héten kedden került lezárásra minden, amennyiben a Neptunban nem jelenik meg, akkor szóljatok és személyesen egyesével utánanézünk a problémának. Több probléma is felmerült a pályázati időszak alatt és annak az értékelése során is; először is 38 pályázatból csupán 16 volt érvényes, ami nagyon rossz arány, hibákat főként a szociális szempontokat igazoló dokumentumok esetében vétenek.

**Bíró M.:** Ez nem csak ennél, hanem a kari rendszeres szociális támogatás esetében is problémákat jelent.

**Vértes S.:** Mi szokott lenni a legtöbb esetben a probléma?

**Dunka S. N.:** Általában nem is töltenek fel igazolást, ami azért problémás, mert augusztus végén kerül a pályázat kiírásra, ami megfelelő felkészülési időnek minősül. Elsődlegesen arra gondoltam, hogy egy kisokost összeállíthatnánk és azt a pályázati felhívással együtt közzé tennénk.

**Schmidt B.:** Nem lehet, hogy a kiírással van magával a probléma?

**Dunka S. N.:** A pályázati kiírásban az szerepel, hogy a szociális szempontokat a rendszeres szociális támogatás alapján kerül elbírálásra, de azon pályázati felhívás a 14 oldalával nem kerül becsatolásra. Arra is gondoltam, hogy töltsük fel ezeket az oldalakat is, csak szerintem azt sem olvasnák el magáig a pályázati időszakig.

**Bíró M.:** Szerintem egy olyan hallgató, aki Erasmusra megy képes elolvasni rendesen egy pályázati felhívást.

**Vértes. S.:** Lehetne egy egyszerűbb verziót csinálni neki, egy check-list-et pédául.

**Dunka S. N.:** Illetve a pályázattal kapcsolatban kaptunk egy olyan javaslatot, ami szerint tegyük bele a tanulmányi átlagot is a pályázatba. Ez az ötlet egyrészről Szontágh Anikótól származik, másrészről Cseszregi Tamás is egyetértett ebben vele.

**Vértes S.:** Nem rossz ötlet, mert biztos van olya hallgató, aki nem feltétlen jogosult szociális támogatásra, viszont jó tanuló és a külföldi megélhetési költségei is magasak.

**Dunka S. N.:** A korrigált kreditindex az amiben gondolkodnak, ebben az átlagban az összes félév, összes érdemjegye szerepel, ami nem minden esetben a legkedvezőbb.

**Bíró M.:** Szerintem speciális életkörülmények inkább kellene, hogy számítsanak.

**Dunka S. N.:** A változtatások után sem egyenlítődtek ki a pontszámok a szociális és a külügyi oldalon, tehát még mindig érezhető, hogy korrigációra van szükség. Ezzel természetesen ráérünk lépni, de érdemes gondolkodni rajta.

**Vértes S.:** Én annyira nem érezném igazságtalannak, ha belekerülne és nem hinném, hogy rossz oldalra billentené a dolgokat.

**Dunka S.N.:** Esetleg lehetne egy 60-40%-os arány - a korábbi 50-50% helyett - és akkor már átbillennének a dolgok, amely plusz 10%-ot a tanulmányi átlag pontszámaiból tudnánk kipótolni. Az utolsó napirendi pont az egyebek.

**Vértes S.:** Felkértem az utódomat, de ma estig gondolkodik még rajta, jelenleg másodéves pszichológus, ha igent mond, akkor legközelebb jön velem ülésre.

**Bíró M.:** Én is kezdtem utódképzésbe, terveim szerint a következő pályázati időszak végéig folytatnám.

**Dunka S. N.:** Nekem az egyebem annyi lenne, hogy a Külhoni program is folyamatban van, a tavaszi félévben a PPK részéről lesznek kiutazóink, akik szervezetfejlesztéssel kapcsolatban fognak majd külhoni szervezeteket meglátogatni.